Juan de Badajoz
Juan de Badajoz, Juan de Badajoz d.æ., virksom 1492-1545, spansk renæssancearkitekt. Juan de Badajoz var fra 1512 overbygmester ved domkirken i León, hvor han også ledede ombygningen af San Isidro og opførelsen af klostret San Marco, der fuldendtes 1549 af Juan de Badajoz d.y. (d. 1554), muligvis en slægtning.
Denne var rådgiver ved domkirkebyggeriet i Salamanca og virkede til sin død ved domkirken i León, hvor han bl.a. forestod San Alvitos gravmæle (1527).